Rīgā, Transporta un sakaru institūtā, šajās dienās risinās starptautiska konference „Drošība un statistika transporta un komunikāciju jomā””. Dažādu valstu pētniekiem un profesionāļiem tā ir unikāla iespēja pārrunāt raižu mezglus un sasniegumus transporta sistēmu laukā, loģistikā, kā arī tā saukto „gudro pilsētu” attīstībā.

Viens no foruma viesiem ir Eiropā atzīts urbānās attīstības un inovāciju politikas zinātnieks, profesors doktors **Nikos Komninos** no Saloniku universitātes Grieķijā, kurš laipni piekrita atbildēt uz **Pirmā Biznesa radio** jautājumiem.  Pirmoreiz iebraucis Rīgā, profesors Komninos uzreiz ievēroja, ka pilsētas osta faktiski atrodas upes, nevis jūras krastā un pauda domu, ka ostas rekonstrukcija ir neizbēgama un norit daudzviet Eiropā, kur lielie kravu kuģi netiek līdz ostām, kas atrodas uz upēm. Vai tāpēc apmirs rosība Daugavas krastos, jāšaubās. Bet arī londonieši reiz nespēja noticēt, ka pieklusīs lielpilsētas doki.

Viens no pazīstamākajiem urbānās modernizācijas projektiem projektiem 1990.gados bija Londonas doku apkaimes rekonstrukcija. Tur iekārtoti tirdzniecības centri, biroji – uz šā rajona rēķina paplašinājusies pilsēta. Apkaimes pamestība izveidojās tieši tāpēc, ka lielie kravas kuģi nevarēja nonākt Temzas upē un nokļūt doku rajonā. Londonieši bija spiesti reorganizēt savas ostas.

**Uz ko mudināsiet kolēģus un speciālistus Rīgā?**

Mans temats Rīgs konferencē – kā padarīt pilsētas efektīvākas, tehnoloģiski modernākas, par to, kā tās tuvināt „gudras pilsētas” modelim. Problēma šeit tāda, ka daudz cerību mēs saistām ar tehnoloģijām – ka tās visu izdarīs. Transporta, ekonomikas, nodarbinātības, veselības sektora labā. Ka atklājumi samazinās elektrības un ūdens apgādes patēriņu. No otras puses, dadzviet jaunievedumu iespaids nav tik liels, kā ticis domāts. Lūk, pretruna: tehnoloģijas pilsētām paver jaunu laikmetu, bet par spīti eksperimentiem, mēs neiegūstam cerēto.

**Nosauciet, lūdzu, kādu pozitīvu piemēru.**

Šķiet, labākais piemērs Eiropā ir Amsterdama. Tur tiek ieviesti ap 60 dažādu „gudrās pilsētas” projektu  transportā, enerģētikā, pārvaldes jomā, pilsoņu radošajā dalībā un datu atvērtībā.

**Amsterdamai ir daudz naudas, kas ļauj jauninājumus ieviest, vai ne?**

Jā, tiek daudz investēts, bet svarīgākais ir ieguldījumu atdeve. Ja pareizi tēmētas investīcijas enerģētikā ļauj patērēt mazāk elektrības, ir mazāki enerģijas zudumi, ir atdeve. Satiksmes investīciju precizitāti apliecina atdevi ar mazākiem sastrēgumiem, labāku transporta veidu koordinēšanu, augošu pakalpojumu kvalitāti.

**Vai panākums atkarīgs tikai no pilsētu pārvaldītājiem, domēm, padomēm?**

 Pilsētas padome ir svarīga, bet svarīgāks ir nevis rātsnams, bet dažādie pilsētas saimniecības slāņi: ostas apgabals, rūpniecības rajons, centrs, mājokļi. Tagad pilsētās kontrole tiek decentralizēta. Nav viena orgāna, kas nosaka visu. Līdz ar ostu privatizāciju tās vairāk kontrolē privātās firmas. Universitāšu pilsētiņas nekontrolē pilsētas valde, bet universitāte. Rūpniecības rajonus kontrolē autonomas struktūras. Transportu – transporta aģentūras. Pastāv sadrumstalojums.

**Vai jūs aicināt uz centralizāciju?**

 Mēs nevaram atgriezties pie centralizācijas. Decentralizācija ir efektīvāka. Ierosmēm pilsētas progresam ir jānāk no katra sektora un rajona.

**Kādu padomu dodat jūs, zinātnieki?**

Mūsdienu pilsētu struktūras ir ļoti fragmentētas. Pilns ar paškontrolētām vienībām, ostu rajoni,  rūpniecības un biznesa rajoni, dzīvojamie rajoni un augstskolas. Bet risinājumi nav fragmentēti. Tie ir universālāki. Ja vēlamies lielāku atdevi, ir jāatrod sistēmas, kas līdzvērtīgi piemērojamas dažādiem pilsētas segmentiem. Nevis vienu sistēmu transportam, citu enerģijai,  citu atkritumiem, citu mājokļiem. Ar informāciju tehnoloģijām, ar inovācijām, ar pilsoņu ierosmēm ir jāveido universālākas sistēmas.

**Vai problēma ir vienlīdz akūta viscaur Eiropā?**

 Līdzība ir infrastruktūrā, bet atšķirības informācijas procesos dažādās jomās. Vairums municipalitāšu problēmas saredz katrā atsevišķā segmentā, bet tehnoloģijām ir horizontāli vērsta perspektīva. Mums jācenšas tās tuvināt un būs lieliski panākumi ekonomikā, ja ar vienotu sistēmu risināsim enerģijas, transporta, nodarbinātības problēmas.

**Tātad pilsētu vadītājiem būtu jānāk uz šādām zinātniskām konferencēm un laikus jāieklausās pētnieku atziņās.**

Jā, lietderīgi, bet ne tikai pilsētu municipālajām varas iestādēm, bet arī mazākām struktūrvienībām, jo ir sistēmas, kas noderīgas gan ostu, gan universitāšu, enerģētikas sektora pārvaldīšanai. Pētnieku atziņas var noderēt visiem.

**Pirmā Biznesa radio** viesis bija Eiropā atzīts urbānās attīstības un inovāciju politikas zinātnieks, profesors doktors **Nikos Komninos** no Saloniku universitātes Grieķijā.